b'\n_START_ARTICLE_\nSamostan svetega Jurija, Sirija\n_START_PARAGRAPH_\nSamostan svetega Jurija (arabsko \xd8\xaf\xd9\x8a\xd8\xb1 \xd9\x85\xd8\xa7\xd8\xb1 \xd8\xac\xd8\xb1\xd8\xac\xd8\xb3, Deir Mar D\xc5\xbeird\xc5\xbeis) je gr\xc5\xa1ko pravoslavni samostan v severozahodnem predelu Sirije. Le\xc5\xbei v\xc2\xa0\xc2\xbbDolini kristjanov\xc2\xab\xc2\xa0(Vadi Nasara) le nekaj km severno od znanega gradu Krak des Chevaliers. Dolina je \xc5\xbee vse od 6. stoletja dalje eno od regionalnih sredi\xc5\xa1\xc4\x8d gr\xc5\xa1ke pravoslavne cerkve. Izmed 32 vasi v dolini jih je kar 27 ve\xc4\x8dinsko kr\xc5\xa1\xc4\x8danskih, 4 so alavitske in le ena, Al Qalaa pod samim gradom Krak des Chevaliers, je sunitska. Samostan je posve\xc4\x8den svetemu Juriju, priljubljenemu svetniku med bli\xc5\xbenjevzhodnimi kristjani._NEWLINE_Po nekaterih nezanesljivih virih naj bi samostan bil zgrajen \xc5\xbee v poznem 5. stoletju, zagotovo pa je stal v 6. stoletju v \xc4\x8dasu Justinijana I. Dana\xc5\xa1nje samostanske zgradbe so precej novej\xc5\xa1ega datuma. Nova cerkev iz leta 1857 ima trojno obokan vhod z dvema osrednjima stebroma \xc5\xa1e iz bizantinskih \xc4\x8dasov. Znotraj cerkve je leseni ikonostas. Z zlatom pobarvane ikone prikazujejo razli\xc4\x8dne prizore iz Kristusovega \xc5\xbeivljenja. Pod glavnim dvori\xc5\xa1\xc4\x8dem je \xc5\xa1e ena manj\xc5\xa1a kapela iz 13. stoletja z manj\xc5\xa1im ikonostasom, ki je star ve\xc4\x8d kot 300 let. Na njem so upodobljeni prizori iz \xc5\xbeivljenja svetega Jurija. V taistem spodnjem nadstropju je mo\xc4\x8d videti \xc5\xa1e ve\xc4\x8d amfor in vhod v domnevni prvotni samostan iz 6. stoletja._NEWLINE_Samostan je cilj romanj za praznik svetega Jurija (6. maj) in praznik povi\xc5\xa1anja svetega kri\xc5\xbea (14. september).'